鐵笛行贈丁雲屋
作者：黎廷瑞
朝代：宋

paragraphs: 斗牛之墟有伏龍，寶氣夜起天爲虹。
雷公往矣不再逢，潭底高卧吟秋風。
忽羞珠宮薄且闕，返形化作紅爐雪。
背負七星雷吐舌，五色石墮天驚裂。
何人携此過武亭，真仙東遊弭節聽。
知音千載空翠屏，猿啼鬼哭烟冥冥。
華表雲深鶴一隻，渺渺孤吟空八極。
左呼廬阜老仙客，右呼西風古禪伯。
江上暮雲寒蕭蕭，梅花未動飄葉凋。
紅尾鳳凰飛翠霄，好去瑶臺吹玉簫。